Pályázat az ELTE TTK Hallgatói Önkormányzat ÁLTALÁNOS BIZTOS tisztségére

Kommunikációs és PR feladatok ellátására

# Személyes adatok

**Név:** Márton Ákos

**Születési dátum:** 1989 június 16.

**Szak:** Matematika BSc

# Bemutatkozás

Márton Ákos vagyok, jelenleg az ELTE TTK matematika alapszakon tanulok, matematika tanár szakirányon. A korábbi években a Mentorrendszerből igyekeztem kivenni a részem. Ezen kívül a Matematika Szakterületi Csoportban tevékenykedtem, itt csináltam kisebb-nagyobb dolgokat, ahogy az időm engedte. A Hallagatói Önkormányzat berkein belül eddig csak apróbb munkákat vállaltam. Ezen szeretnék változtatni és jobban kivenni a részemet a közösségi munkából.

# Célok

Elsődleges célom a TTK HÖK belső és külső kommunikációjának fejlesztése, megkönnyítése. Céljaim még a TTK HÖK népszerűsítése a hallgatók körében, valamint a HÖK-ön belüli munka gördülékennyé tétele.

A fent említett irányelvek eléréséhez az alábbi pontokat igyekeznék megvalósítani:

A külső és belső kommunikáció javítása:

A Kommunikációs biztos fontos feladata az INFO lista kezelése és karbantartása, melyen a hallgatók a tanulmányaikkal kapcsolatos információkat kapják kézhez. Fontosnak tartom, hogy a minorosok is legyenek felvéve erre a fórumra vagy számukra egy új levlista létrehozásának lehetőségét.

Ezen felül szeretnék létrehozni egy külön levlistát, amelyen az olyan egyetemmel kapcsolatos információk kerülnének kiküldésre, amelyek nem csak az egyes szakokra vonatkoznak, hanem az egész karra és nem csak tanulmányi vagy szociális témákkal foglalkoznak. Ezen a levelezőlistán küldeném ki a tudományos, rendezvényes és egyéb közérdekű információkat.

A TTK HÖK Facebook profilján keresztül is rengeteg információ áramlik. Ennek átláthatóságára és folyamatos frissítésére is szükség van. Lényeges, hogy az információk minden felületen azonosan és jól jelenjenek meg. Ennek ellenőrzését is feladataim közé sorolnám.

Fontos, hogy a plakát felületek is rendben legyenek tartva, hogy a plakátok a megfelelő helyre kerüljenek illetve a lejárt plakátok, hirdetések lekerüljenek a faliújságokról. A kari faliújságok esetén ezt szívesen elvállalnám.

A választások hirdetési felületeit is megnövelném, több plakát, figyelemfelkeltő helyekre, Nyúz cikkek a választás miértjéről, menetéről, fontosságáról.

Régóta van róla szó, hogy a HÖK-nek új honlapra lenne szüksége. Ezen a téren is szeretnék lépéseket tenni. Az informatikus segítségével szeretnék egy új, könnyen átlátható és szerkeszthető honlapot létrehozni.

Szeretnék véleményláda jelleggel egy menüpontot létrehozni a HÖK honlapján, ahova bárki elküldheti az észrevételeit, hogy semmilyen építő jellegű kritikától, javaslattól ne zárkózzunk el.

A TTK HÖK népszerűsítése:

Lényeges, hogy a hallgatók tudják mit csinálunk. Ennek eléréséhez szeretnék egy cikksorozatot megjeleníteni a TTKs Nyúz-ban, a tisztségviselők és munkájuk bemutatására. Tudom, hogy ez korábban is volt, de mindig vannak új emberek az egyetemen, akik nem tudnak sokat a HÖK működéséről, akiknek ez új.

Fontosnak tartom, hogy legyen egy HÖK-ös nyílt nap. Hasonlóan a TTK-s nyíltnaphoz szekciónként standokat felállítani és az érdeklődőket tájékoztatni. Ahol személyesen is megtudhatják, hogy ki mivel foglalkozik, mik a jövőre vonatkozó terveink, esetlegesen toborzási célokra is megfelelő.

Jó hatással lenne a megítélésünkre, ha minél több rendezvényen ki tudnánk helyezni a TTK HÖK molinót, lássák az emberek, hogy ez is a HÖK-nek köszönhető. Ezt megelőzően már a bulik meghívójába is bele írhatnánk például, hogy „A TTK HÖK szervezésében”. Minél többször látják, hogy a jó dolgokhoz közünk van annál többször merül fel bennük, hogy értük dolgozunk.

A közös munka könnyebbé tétele:

A szacskók és az informatikus munkájának megkönnyítésére fontosnak tartom, az szakos és a TTK HÖK honlapok egységesítését. Az azonos szerkesztői környezet nagyban segítené a könnyebb együttműködést.

A közös munkához elengedhetetlen, hogy minél jobban ismerjük egymást, ezért szívesen szerveznék olyan rendezvényeket, mint a HÖK karácsony vagy az Összetartás. Szeretnék szorosan együttműködni az Alapítvánnyal, hogy ezzel is segíthessük egymás munkáját például a Nyíltnapokon vagy az Educatio-n.

Köszönöm, hogy végig olvastad a pályázatomat, ha tetszett kérlek tisztelj meg bizalmaddal. Bármilyen felmerülő kérdésre szívesen válaszolok.

Budapest, 2012 szeptember 12.

Üdvözlettel

Márton Ákos

+3620-4234991

cptdozen@gmail.com